
Egy inváziós halfaj, az amurgéb (Perccottus glenii Dybowski, 1877) táplálkozásökológiai vizsgálata

Az utóbbi két évtizedben a Távol-Keletről származó amurgéb (Perccottus glenii) inváziója figyelhető meg Kelet- és Közép-Európában. A gazdaságilag nem hasznosított halfaj ökológiai szerepéről azonban igen hiányos ismeretek állnak rendelkezésre. Munkánk során az amurgéb részletes táplálkozásökológiai elemzését tűztük ki célul egy állóvízben (Rakamazi Nagy-morotva) és egy vízfolyásban (Lónyai-főcsatorna). A mintavételekre 2011-ben került sor, három alkalommal: április, július és október hónapokban.
A legjelentősebb táplálékszervezeteknek, az árvaszúnyogok (Chironomidae), szitakötők (Odonata), rákok (Crustacea) illetve kérészek (Ephemeroptera) bizonyultak. A faj táplálkozásának intenzitásában nem tapasztalható méret, évszak és hely által befolyásolt változás. Táplálékának összetételét legfőképp a méret befolyásolja, amelynek hatása erősebbnek bizonyult az élőhelyi és évszakos hatásoknál is. A 20mm alatti egyedek mindössze néhány csoportot fogyasztottak (árvaszúnyogok, kérészek, planktonikus rákok). A 20-60mm-es egyedek táplálékának alapját az árvaszúnyogok jelentették, emellett fogyasztott még kérészeket, szitakötőket és rákokat. A 60mm feletti egyedek esetében lecsökkent az árvaszúnyogok jelentősége, és megnőtt a nagyobb méretű táplálékalkotók, mint például a halak, csigák (Gastropoda) szerepe. A táplálékkészlet összetételével összehasonlítva az amurgéb a legtöbb hónapban preferenciát mutatott az árvaszúnyogokra, egyes hónapokban a kérészek és a szitakötők is a preferált táplálékok között szerepeltek.
Kutatásaink igazolják, hogy az amurgéb a vízi táplálékhálózat számos szintjét (kompartmentjét) befolyásolhatja, elsősorban azonban a makroszkopikus gerinctelen szervezetek hatékony predátora. További kutatások szükségesek annak megismerésére, hogy az amurgéb inváziója milyen mértékben módosítja az édesvízi élőlényközösségek szerveződését, és a faj élőhelyi preferenciájának és táplálkozási szokásainak köszönhetően különösen néhány veszélyeztetett halfaj, mint pl. a fokozottan védett lápi póc (Umbra krameri) állományainak dinamikáját.



